钦定古今图书集成/方舆汇编/边裔典/第107卷 > 宾童龙国
## 钦定古今图书集成/方舆汇编/边裔典/第107卷 > 宾童龙国

图考

按《三才图》，会宾童龙国隶占城，占城选人作地主，出
则骑象或马，打红伞，从者百人，执盾赞唱曰“亚”或仆。
以叶盛食，饮椰子酒与米酒。岁贡方物于占城，佛书
言“王舍城”，即此地也。今有目连舍基存焉。

按《明外史宾童龙传》：“宾童龙国与占城接壤。或言如
来入舍卫国乞食，即其地也。气候、草木、人物、风土大
类占城。惟遭丧能持服，葬以僻地，设斋礼佛。婚姻偶
合，酋出入，乘象或马，从者百馀人，前后赞唱。民编茅
覆屋，货用金银花布。”有昆仑山节然大海中与占城
及东西竺鼎峙相望。其山方广而高，其海即曰昆仑
洋。诸往西洋者，必待顺风七昼夜始得过。故舟人为
之谚曰：“上怕七州，下怕昆仑针，迷舵失人船莫存。”此
山无异产，人皆穴居巢处，食果实鱼虾，无室庐井灶。